Eskom gaan tegnici in hernubare energie opleiDaar sal in die toekoms ‘n toenemende vraag na kundigheid op die gebied van hernubare energie wees. (Argieffoto: Sol-Tech) Die Suid-Afrikaanse Hernubare Energie-tegnologiesentrum (Saretec) sal Eskom oor die volgende drie jaar help om ŉ opleidingsentrum op die been te bring waar vakkundiges en tegnici in die hernubare energieveld opgelei kan word. Die sentrum sal by Eskom se Komati-kragsentrale geleë wees en sal bestuur word deur Eskom se opleidingsakademie. Die projek vorm deel van Eskom se billike energieoorgang-strategie wat gelyke klem plaas op die belang van ŉ oorgang na tegnologie met ŉ laer koolstofvoetspoor, maar met die vermoë om dit op ŉ billike manier te doen. Eskom sê gegewe die versnelde internasionale skuif na belegging in ŉ skoner energiebronne, is daar ŉ behoefte in Suid-Afrika om ŉ werksmag op te lei wat kan baat by geleenthede wat hierdie oorgang skep. “Die gevaar van werksverliese en oorbodigheid weens die oorgang, skep ook ŉ geleentheid om opleiding te verskaf en nuwe vaardighede vir nuwe bedrywe aan te leer,” sê Eskom. Terwyl al hoe meer ekonomieë en huishoudings na groener en meer volhoubare energiebronne oorskakel, sal daar in die afsienbare toekoms ook ŉ toenemende vraag na spesialiste op die gebied van hernubare energie wees om stelsels te ontwerp, te installeer en in stand te hou. Saretec is as ŉ inisiatief van die departement van hoër onderwys en opleiding se nasionale vaardigheidsfonds op die been gebring as die eerste nasionale hernubare energietegnologiesentrum. Dit word bestuur deur die Kaapse Skiereiland Universiteit vir Tegnologie. Die sentrum versnel gespesialiseerde bedryfverwante en geakkrediteerde opleiding vir die hernubare energiebedryf wat kort kursusse en werkswinkels insluit. Volgens Eskom het Saretec sedert sy ontstaan reeds aansienlik bygedra tot die nasionale vaardigheidspoel van vakmanne en tegnici, met ŉ spesifieke fokus op wind en krag. Die kragvoorsiener sê die doelwit is nou om personeel van die Komati-kragsentrale, asook kwalifiserende begunstigdes van omliggende gemeenskappe in Mpumalanga, op te lei en bykomende vaardighede aan te leer sodat ŉ plaaslike vaardigheidsbasis geskep kan word om die onvermydelike oorgang na hernubare energie te maak.